СТАНОВИЩЕ

по конкурс за заемане на академична длъжност “доцент”

по професионално направление 2.1. Филология

(Старокорейски език и култура),

обявен в ДВ, бр. 88/13.11.2015 г.

в Софийски университет „Св. Климент Охридски”

с кандидат гл.ас. д-р Яна Красимирова Манчева

от член на научно жури

доц. д-р Иванка Влаева, ЮЗУ „Неофит Рилски“

Гл. ас. д-р Яна Красимирова Манчева е единствен кандидат в конкурса за заемане на академичната длъжност “доцент” в горепосоченото направление, обявен от Софийския университет „Св. Климент Охридски”. Документацията по конкурса е пълна и е изготвена в съответствие с нормативните изисквания на ЗРАСРБ. В него тя участва с монография и две публикации, различни от рецензираните в предишни процедури и конкурси. Към тях трябва да се добави и нейната преподавателска дейност с пет реализирани лекционни курса за бакалавърска програма, библиографски цитирания и индексирани публикации, както и разностранен професионален опит в областта на кореистиката. Важна част в цялостното развитие на кандидата в конкурса са специализациите в Корея, изявите в различни научни форуми и други специализирани семинари.

Монографичният труд „Ролята на учените в културния и политическия живот на традиционна Корея“, представен от кандидата в конкурса, е основен в публикациите и затова ще насоча вниманието към него. Той анализира ролята на учените за развитието на корейската култура в периода от управлението на династия Чосон. Изборът не е случаен, защото именно първото столетие от този исторически период бележи т.нар. златен век за Корея и утвърждава определен образ на корейските образовани хора, тяхната взаимовръзка с държавното управление, но и с изкуствата.

Базата, върху която се изгражда това разбиране е конфуцианството. Представата за „ученост“ и „образованост“ произтича от културно-политическия контакст на епохата. Затова ученият се разглежда в монографията в съответствие с характеристиките на своето време – и с неговата научна ерудираност, и с определени етични качества и поведение, които произтичат от господстващи управленчески идеи и ценности. Това е един от основните приноси на разглеждания текст, който представя предпоставките за и реализацията на образования човек в конкретното културноисторическо развитие, в което стремежът към образование се възприема като висша ценност. Именно прилагането на историко-културологичният подход дава възможност за адекватно показване на идеята и пътя за осъществяването на високообразования човек при владетелите от династия Чосон.

Така дефинирането на понятието за „образованост“ в Корея чрез историческия анализ и холистичен метод се представя като част от цялостно разбиране за традиционната корейска култура. То, от своя страна, налага и внимателния прочит на специфичен понятиен апарат. Целта на автора е да се избегне риск върху изследваната проблематика „да бъдат проектирани модерни „западни“ понятия“. Приватствам тази позиция на специалиста, който професионално осъществява трансмисията на специфично знание чрез адекватни понятия и ги въвежда в най-широко обръщение. В тази насока на разсъждения възникват важни въпроси за исторически и регионално отработаните понятия и съвременното съответстващо предаване на техните значения.

Принос в разглеждания текст е цялостното представяне на образа на корейския учен в изследвания исторически период. Той се разглежда последователно в процеса на неговото изграждане в различните образователни институции; чрез участието в държавното управление; с реализацията чрез и приноса за развитието на възприеманите като високи изкуства в корейската традиция.

Трябва да отбележа и изработените приложения като много полезни за използване в учебния процес. Те систематизират нагледно – чрез портрети и биографични справки – информацията за някои по-важни учени, представени в изследването, и също така допринасят за по-директното възприемане и разбиране на корейската традиционна култура.

В заключение заявявам, че по обем и съдържание представените за хабилитация публикации са актуални и иновационни за българската наука и отговарят на изискванията на ЗРАСРБ и ППЗРАСРБ. Изследването на поставените въпроси и достигнатите заключения са важни за задълбоченото разбиране на корейската традиционна култура, но могат да бъдат приложени успешно в културологията, изкуствознанието, музикознанието, както и в образователния процес. Обсъжданият текст представя ценна проблематика, като дава нов прочит на знанието по изследваните въпроси. Актуалността на научните публикации, приносите, както и комплексната научна и преподавателска дейност на кандидата, ми дават основание да предложа на уважаемото Научно жури да избере Яна Красимирова Манчева за академична длъжност „доцент“ в СУ „Св. Климент Охридски“ по професионално направление 2.1. Филология (Старокорейски език и култура).

